17 dood in gru-ongeluk op N1Die ongelukstoneel (Foto: Departement van vervoer en gemeenskapsveiligheid in Limpopo) Sewentien mense is dood en agt beseer in ŉ trompop botsing op die N1 naby die Mookgophong-afrit in Limpopo. Die bestuurder van ŉ sportnutsvoertuig het glo beheer oor die voertuig verloor nadat ŉ band gebars het, waarna dit teen ŉ Mercedes-Benz-bussie gebots het. Die bus het in vlamme uitgebars en 16 passasiers wat in die bus vasgekeer was, het doodgebrand. Die bestuurder van die sportnutsvoertuig is ook in die botsing dood. Van die agt mense wat beseer is, het ses ernstige beserings opgedoen, terwyl twee slegs geringe beserings opgedoen het. Die departement van vervoer en gemeenskapsveiligheid in Limpopo het aanvanklik aangedui dat 12 mense in die botsing dood is, maar die dodetal later na 17 aangepas. Mavhungu Lerule-Ramakhanya, LUR van die departement, het haar medelye met die naasbestaandes van die oorledenes uitgespreek en die beseerdes ŉ spoedige herstel toegewens. Sy het ŉ beroep op motoriste gedoen om hul voertuie voor ŉ reis te laat nagaan en gesê dit is kommerwekkend dat die meeste noodlottige ongelukke op die N1 ŉ algemene oorsaak het.